ועדת הכנסת, כנסת 15, פרוטוקול מספר 106, 2000-06-27 12:00

אופיר פינס-פז: אני פותח את ישיבת הוועדה.

אופיר פינס-פז: אנחנו דנים בערעורו של חה"כ אורלב בנושא "הדרדרות הבנת הנקרא בבתי הספר".

זבולון אורלב: עשרה חברי כנסת הגישו בקשה להכיר בהצעה דחופה לסדר היום, על כל הגילויים, לא רק מיום שישי האחרון, אלה מהשבועיים האחרונים, בעיתונות החינוכית החוקרת, על מחדלים קשים בהוראת הקריאה והכתיבה.

זבולון אורלב: זה נושא שמסעיר את כל מערכת החינוך.

זבולון אורלב: הוא דחוף, מפני שכל יום נקבעות עובדות.

זבולון אורלב: הצעה שעשרה חברי כנסת מגישים, היא הצעה בנושא מספיק דחוף וחשוב.

זבולון אורלב: אני בא לתבוע את עלבונה של מערכת החינוך, שאי אפשר לדון בנושא כל כך חשוב במליאה.

זבולון אורלב: בין כה וכה הוגשה הצעה לדיון מהיר, וברור שזה יעבור לוועדה.

אופיר פינס-פז: לא היה קשר בין הדברים.

זבולון אורלב: לא.

עבד-אלמאלכ דהאמשה: אני מסכים שזה נושא חשוב.

עבד-אלמאלכ דהאמשה: קודם כל ישנה הגבלה על הצעות דחופות.

עבד-אלמאלכ דהאמשה: אתמול במיוחד היה מבול של הצעות, ולהמון הצעות לא היה מקום, כי אפשר לקבל רק חמש הצעות.

עבד-אלמאלכ דהאמשה: משתדלים לקבל את חמש ההצעות הכי דחופות והכי מתאימות.

זבולון אורלב: אני מסכים להעביר אותה לשבוע הבא.

עבד-אלמאלכ דהאמשה: במקרה הזה מדובר ביושב ראש ועדת החינוך.

עבד-אלמאלכ דהאמשה: זה צריך להיות נדון בוועדה שלך.

זבולון אורלב: חשוב לנו שזה יוצג גם במליאה.

עבד-אלמאלכ דהאמשה: בכל אופן, לא יכולנו להכניס את ההצעה הזאת.

אופיר פינס-פז: זה בלי ספק נושא חשוב, ובלי ספק נושא לא דחוף.

אופיר פינס-פז: אין פה שום אלמנט של דחיפות.

זבולון אורלב: זה דחוף, וההתעניינות מעידה על כך.

אופיר פינס-פז: פנו אליי הלוביסטים שפנו אליך, וביקשו גם אותי להגיש.

אופיר פינס-פז: עשיתי שיקול דעת, ואמרתי שהנושא ראוי לדיון, וזה קלאסי לדיון בוועדה.

נעמי חזן: זו דוגמא קלאסית של הצעה רגילה.

נעמי חזן: באיזשהו מקום, אפילו אם משהו מאוד מאוד חשוב, אי אפשר להצדיק פה את הדחיפות, אלא אם התחיל מכבש בתקשורת.

נעמי חזן: התקשורת לא יכולה להכתיב לנו את סדר היום.

נעמי חזן: הנקודה השניה היא שאנחנו אישרנו דיון מהיר בוועדת החינוך בעניין הזה.

נעמי חזן: עולה פה בעיה שלישית - חה"כ אורלב לא היה חה"כ היחידי.

אופיר פינס-פז: הוא היחידי שערער.

נעמי חזן: אבל אם הוא רוצה להגיש הצעה רגילה, זכותו להגיש הצעה רגילה.

אופיר פינס-פז: הוא כבר משך את הערעור.

נעמי חזן: למען הסדר הטוב, תעשה הצבעה.

אופיר פינס-פז: אבל הוא הסיר את הערעור.

נעמי חזן: אז בסדר.

יצחק גאגולה: אני מצטרף לדעתה של חה"כ חזן.

יצחק גאגולה: גם אני הגשתי באותו נושא.

יצחק גאגולה: הנושא הזה כל כך חשוב.

אופיר פינס-פז: לא הגשת ערעור.

אופיר פינס-פז: לסיעת ש"ס, על פי מיטב זכרוני, יש מקום להצעה רגילה לסדר השבוע.

אופיר פינס-פז: תדבר עם חה"כ יאיר פרץ, ותצטרף אליו.

אופיר פינס-פז: אנחנו עוברים לערעור הבא, של חה"כ מחול, בנושא "התאבדויות בבתי המעצר".

עסאם מח'ול: כבר העליתי בעבר הצעה בנושא התאבדויות בבתי מעצר, וזה לא התקבל.

עסאם מח'ול: התופעה ממשיכה, והיא חמורה, ואני חושב שמדובר כאן בציבור שיש לו הכי פחות פתחון פה, והוא נמצא בתנאים הקשים ביותר.

אופיר פינס-פז: זה לא שלא רצו לאשר את זה, אלא שאישרו שלושה נושאים מדיניים.

אופיר פינס-פז: הנשיאות עשתה לדעתי טעות השבוע, לא בזה, אלא בזה שהיא אישרה שלושה נושאים מדינייים.

נעמי חזן: הנושא של המצב בבתי המעצר, הוא נושא שנידון אי אלו פעמים בכנסת בחצי שנה האחרונה, בין היתר על ידי חברת הכנסת זהבה גלאון, שהעלתה את זה כמה וכמה פעמים.

נעמי חזן: אני יודעת שלאנשים מסויימים אין מה לעשות ביום שישי בערב, אז הם מסתכלים ביומן, וביומן היתה כתבת תחקיר.

נעמי חזן: זאת בעיה שורשית שקיימת כבר כמה זמן בבתי המעצר, ובמקום לטפל בזה ברצינות, כל אחד יקום, ידבר שלוש דקות.

נעמי חזן: אנחנו יכולים לאשר רק חמישה נושאים, ולפעמים חורגים מזה, אבל נוצר מצב בלתי נסבל, שבגלל שחברי כנסת מדברים אחד עם השני אחרי שהם רואים את היומן, וכולם עושים דיל להגיש, אז נוצרת "בוחטה" שלמה סביב נושא שהוא לא בהכרח אחד מחמישה הנושאים החשובים והדחופים ביותר לאותו שבוע, וזו דוגמא לכך.

נעמי חזן: במקרה הזה היה שיקול דעת שהיו חמישה נושאים דחופים וחשובים יותר מהנושא הזה, למשל, המשא ומתן עם הפלשתינאים, המשא ומתן עם סוריה, ועוד.

זבולון אורלב: הואיל שיש רק ערעור אחד, כי אני משכתי את שלי, אני מציע לקבל את זה.

אופיר פינס-פז: אם אתם רוצים שאני אצביע בעד, אני מבקש שההצעה הזאת תבוא או מחר, או בשבוע הבא, תלוי בשר המשטרה שצריך להשיב.

אופיר פינס-פז: מזכיר הכנסת אריה האן יבדוק עם שר המשטרה מתי הוא יכול.

נעמי חזן: בכל מקרה, בסוף סדר היום.

אופיר פינס-פז: אני מעמיד את זה להצבעה.

אופיר פינס-פז: מי בעד?

אופיר פינס-פז: מי נגד?

אופיר פינס-פז: ה צ ב ע ה בעד – 4 נגד – 2 ההצעה נתקבלה .

אופיר פינס-פז: אני מודה לכם, הישיבה נעולה.